
A társadalom földrajzról alkotott képe és a tantervi tartalmak

Munkám során a földrajzoktatás helyzetével kezdtem el foglalkozni. Azért választottam ezt a témát, mert érdekesnek és hasznosnak tartom. Mivel földrajz szakos tanárnak készülök, fontos, hogy ismerjem tantárgyam helyzetét és az elvárásokat annak érdekében, hogy hatékonyabban tudjam azt oktatni. Számos alkalommal lehet hallani a tantervekkel és a földrajzoktatással kapcsolatos problémákról, ezért úgy gondolom, hogy a téma aktuális.
A munkám két nagy egységből épül fel. Először a szakirodalom segítségével áttekintettem a magyarországi földrajzoktatás történetét, annak érdekében, hogy a témában megfelelő elméleti alapokkal rendelkezzek. Szembesültem azzal, hogy mindig adódott valamilyen probléma akár az óraszámokkal, akár a tantervi tartalmakkal kapcsolatban. 
Ezt követték az empirikus vizsgálatok. A társadalom kiválasztott csoportjainak véleményére voltam kíváncsi. Közvetett módszerként egy műveltségi vetélkedő földrajzi tartalmú kérdéseinek elemzését végeztem el. Ez esetben a kérdések összeállítói tekinthetők a társadalom felnőtt korosztályának képviselőinek. Számukra az egyszerű, regionális földrajzi ismeretek jelentik a földrajzot, ami részben a szocialista szellemiség eredménye. Közvetlen módszerként pedig egy kérdőíves felmérés elvégzését választottam. A kérdőíveket 12. osztályos tanulók töltötték ki, akik az új típusú tantervek alapján tanulták a földrajzot. Az elemzés során statisztikai számításokat végeztem az Excel 2007 és az SPSS 18 programok segítségével. Majd összevetettem a két vizsgálatot, és ezek tükrében fogalmaztam meg néhány javaslatot a tantervi tartalmak megújítására vonatkozólag.
 Úgy gondolom, hogy ezek az eredmények a földrajzoktatással szemben támasztott igényekként is felfoghatók. A diákok érdeklődése az általános társadalomföldrajz, Magyarország földrajza, a környezetvédelem és a térképészeti ismeretek irányába tolódott el. Érdemes lenne ezeket az adalékokat megfontolni és figyelembe venni a tantervek elkészítése során, mert így talán emelkedhetne a földrajz presztízse.



